**Jegyzőkönyv**

Készült: 2020. június 25-én (csütörtök) 15.30-órakor tartott Litér Község Önkormányzat Pénzügyi, Gazdasági és Településfejlesztési nyílt bizottsági ülésén.

**Jelen vannak:**

Lukáts Gábor PB elnök

Auerbach János PB tag

Balogh László PB tag

Dr. Gyurika István Gábor PB tag

Heffler Gáborné PB tag

Horváthné Németh Erzsébet PB tag

Kondics István PB tag

**Meghívottak:**

Varga Mihály, polgármester

Szőnyegh Imre György alpolgármester

Bencze Éva, jegyző

Némethyné Brand Júlia pénzügyi csoportvezető

Kiss Mária könyvvizsgáló

**Lukáts Gábor a** **Pénzügyi, Gazdasági és Településfejlesztési Bizottság elnöke (a továbbiakban: PB elnök)**

Megnyitom az ülést, köszöntöm a bizottság tagjait. Külön köszöntöm Csiszárné Baranyai Anitát a Kulturális Egyesület képviselőjét, Szedlák Attila urat, a **Nemzeti Agrárgazdasági Kamara főigazgatóját, Gyenes Viktor iskolaigazgató urat, Szabó J. Róbert reformátuslelkészt, Németh Ferenc építészt, valamint Kovács József tervező urat.**

Megállapítom, hogy a 9 fő bizottsági tagból 7 fő bizottsági tag jelen van, Osváth Örs, Zavada Csaba igazoltan van távol, az ülés határozatképes.

Van-e hozzászólás, kiegészítés a napirendi pontokat illetően?

**Varga Mihály polgármester**

Szeretném új napirendi pontként felvetetni a Veszprém-Balaton 2023. Kultúrák fővárosa Magtár épület, a Litéri Református Általános Iskola épületének felújítása, bővítése, a főzőkonyha bővítés, belső átalakítás, Kenderesi úton történő kerékpárút kivitelezése, és a településrendezési eszközök módosítása vonatkozó előterjesztéseket.

**Lukáts Gábor PB elnök**

Kérem kézfeltartással szavazzon, aki a napirendi pontokkal egyetért.

Pénzügyi, Gazdasági és Településfejlesztési Bizottság 7 igen szavazattal egyetért.

**Napirendi pontok**

**1.) a, Litér, Önkormányzatának 2019. évi zárszámadása**

**aa, Litér Község Önkormányzata**

**ab, Litéri Közös Önkormányzati Hivatal**

**ac, Könyvvizsgálói jelentés**

**d, Belső ellenőrzési jelentés**

Előadó: Varga Mihály polgármester, Bencze Éva jegyző

**2.) 2020. évi költségvetés módosítása**

Litér Község Önkormányzata

 Litéri Közös Önkormányzati Hivatal

Előadó: Varga Mihály polgármester, Bencze Éva jegyző

**3.) Napelemes rendszerek felülvizsgálata**

Előadó: Varga Mihály polgármester

**4.) Napközis Erzsébet tábor**

Előadó: Varga Mihály polgármester

**5.) Döntés a Civil szervezetek programjainak támogatásáról**

Előadó: Varga Mihály polgármester

**6.) Település fejlesztéssel és beruházásokkal kapcsolatos tájékoztatás**

a) Veszprém – Balaton 2023. Kultúrák fővárosa Magtár épület

b) Litéri Református Általános Iskola épületének felújítása-bővítése

c) Litéri főzőkonyha bővítés, belső átalakítás

d) Önkormányzati feladatellátást szolgáló fejlesztések támogatása 2020.

e) Kenderesi úton történő kerékpárút kivitelezése

f) Településrendezési eszközök módosítása

g) Templom utcai híd

**7.) Vegyes ügyek**

**NAPIREND TÁRGYALÁSA**

**1.) a, Litér, Önkormányzatának 2019. évi zárszámadása**

Előadó: Varga Mihály polgármester, Bencze Éva jegyző

**Lukáts Gábor PB elnök**

Az első napirendi pont Litér Község Önkormányzatának 2019. évi zárszámadása.

Van-e szóbeli kiegészítés?

**Varga Mihály polgármester**

Megkérem Kiss Mária könyvvizsgálót, hogy a zárszámadáshoz kapcsolódó független könyvvizsgálói jelentésről beszéljen.

**Kiss Mária könyvvizsgáló**

A megküldött jelentést nem kívánom kiegészíteni.

**Lukáts Gábor PB elnök**

Van-e kérdés, hozzászólás, javaslat? Mivel nincs, ezért felteszem szavazásra, ki az, aki elfogadásra javasolja a Litér Község Önkormányzata Képviselő-testület fele, Litér Község Önkormányzatának 2019. évi zárszámadását.

*A Pénzügyi, Gazdasági és Településfejlesztési Bizottság 7 igen szavazattal elfogadja*

**21/2020.(VI.25) PB határozat**

A Pénzügyi, Gazdasági és Településfejlesztési Bizottság 7 igen szavazattal elfogadásra javasolja Litér Község Önkormányzata Képviselő-testület fele Litér Község Önkormányzatának 2019. évre vonatkozó zárszámadását.

Határidő: azonnal

Felelős: Lukáts Gábor PB elnök

**Lukáts Gábor PB elnök**

Az előterjesztést mindenki megkapta. Van-e kérdés, hozzászólás, javaslat? Mivel nincs, ezért felteszem szavazásra, ki az, aki elfogadásra javasolja a Litér Község Önkormányzata Képviselő-testület fele, Litéri Közös Önkormányzati Hivatal 2019. évi zárszámadását.

*A Pénzügyi, Gazdasági és Településfejlesztési Bizottság 7 igen szavazattal elfogadja*

**22/2020.(VI.25) PB határozat**

A Pénzügyi, Gazdasági és Településfejlesztési Bizottság 7 igen szavazattal elfogadásra javasolja Litér Község Önkormányzata Képviselő-testület fele Litéri Közös Önkormányzati Hivatal 2019. évre vonatkozó zárszámadását.

Határidő: azonnal

Felelős: Lukáts Gábor PB elnök

**Lukáts Gábor PB elnök**

Van-e kérdés, hozzászólás, javaslat? Mivel nincs, ezért felteszem szavazásra, ki az, aki elfogadásra javasolja a Litér Község Önkormányzata Képviselő-testület fele, a könyvvizsgálói jelentést.

*A Pénzügyi, Gazdasági és Településfejlesztési Bizottság 7 igen szavazattal elfogadja*

**23/2020.(VI.25) PB határozat**

A Pénzügyi, Gazdasági és Településfejlesztési Bizottság 7 igen szavazattal elfogadásra javasolja Litér Község Önkormányzata Képviselő-testület fele a Tömpe és Társa könyvvizsgáló, Gazdasági és Pénzügyi Tanácsadó Kft független könyvvizsgálói jelentését.

Határidő: azonnal

Felelős: Lukáts Gábor PB elnök

**Lukáts Gábor PB elnök**

A b, napirendi pont a belső ellenőrzési jelentés.

**Bencze Éva jegyző**

A Kelet-Balatoni Térség Önkormányzati Társulása tárulási megállapodása alapján külső szakértői bevonásával belső ellenőrzést végzett 2019 évre vonatkozóan. Intézkedési terv készítésére köteles belső ellenőrzési javaslat megfogalmazására került sor, amely a felelős személy és a vonatkozó határidő megjelölésével történt.

**Lukáts Gábor PB elnök**

Van-e kérdés, hozzászólás, javaslat? Mivel nincs, ezért felteszem szavazásra, ki az, aki elfogadásra javasolja a Litér Község Önkormányzata Képviselő-testület fele, Litér Község Önkormányzatának 2019. évi belső ellenőrzési jelentését.

*A Pénzügyi, Gazdasági és Településfejlesztési Bizottság 7 igen szavazattal elfogadja*

**24/2020.(VI.25) PB határozat**

A Pénzügyi, Gazdasági és Településfejlesztési Bizottság 7 igen szavazattal elfogadásra javasolja Litér Község Önkormányzata Képviselő-testület fele a Szántó és Társa Bt. által elkészítette 2019 évre vonatkozó belső ellenőrzési jelentését.

Határidő: azonnal

Felelős: Lukáts Gábor PB elnök

**2.) 2020. évi költségvetés módosítása**

Litér Község Önkormányzata

 Litéri Közös Önkormányzati Hivatal

Előadó: Varga Mihály polgármester, Bencze Éva jegyző

**Bencze Éva jegyző**

A 2020. évi költségvetés tervezése során még a prioritás az volt, hogy a jogszabályokban rögzített kötelező feladatoknak a lehető legteljesebb mértékben eleget tegyen Önkormányzatunk. Az előterjesztésben a koronavírus elleni védekezéssel összefüggő feladatok hatását is figyelembe vettük, a bevételek vonatkozásában, a többletkiadások és a halasztható tételek átütemezésével.

**Varga Mihály polgármester**

Az államháztartáson belüli működési támogatásokon emelni kell az általános működési támogatást, mert 521.129Ft összeggel nőtt a hivatali működési támogatás, emelni kell 380.000Ft összeggel a család és gyermekjóléti támogatások a 2020. évi költségvetési törvény alapján nőtt. A 2019. évi beszámoló felülvizsgálatát követően a Magyar Államkincstár 126.000Ft póttámogatást ítélt meg az Önkormányzat részére. A közfoglalkoztatási támogatás is megjelenik meg 2.886.564Ft összeggel a szerződések alapján. Működési célú támogatásoknál a Kehop fordított áfa és felújítás bevétele 38.185.186Ft, a megelőlegezés 9.542.872Ft.Közhatalmi bevételeknél a 92/2020.(IV.6.) kormányrendelet alapján a gépjárműadó elvonás jelenik meg -8.000.000Ft összeggel. Az egyéb közhatalmi bevételek emelésre kerültek 200.000Ft összeggel. Működési bevételeknél kártérítés, késedelmi kamat, bursa visszafizetés és a betonlap értékesítése jelenik meg 3.951.464Ft.Finanszírozási bevételeknél 854.213 Ft összeggel a közfoglalkoztatási megelőlegezés került emelésre. Személyi juttatások előirányzata összesen 2.654.312-tal nőtt, az aktuális közfoglalkoztatási szerződések kerültek rögzítésre. A munkaadókat terhelő járulékok és szociális hozzájárulási adó a személyi kiadások változásainak járulék vonzata 232.252 Ft-tal. Dologi kiadásoknál 27.966.679 Ft emelésre teszünk javaslatot, ebből a tartalék terhére 1.780.590 Ft. A Kehop fordított áfa 27.656.000Ft, Magyar Falu Program tervezői díjak 1.108.000Ft, és a vészhelyzetben felmerülő költségekere elkülönített bruttó 3.810.000Ft innen került átcsoportosításra a Mogyorósi Napok előirányzatából. A beruházási kiadások a Bajcsy utca felújítása 11.000.000Ft, home office munkavégzéshez 854.865Ft, háziorvosi alapellátáshoz számítógép vásárlás 409.956Ft, temetői többletmunka 322.167Ft, légtisztító berendezés 434.999Ft, a főrovat előirányzatánál 13.596.141 Ft növekedést számoltunk el. Felújításoknál 22.575.087Ft emelést hajtottunk végre, amelyből a Kehop felújítás 20.072.186Ft, ivóvíz rekonstrukció átcsoportosítás 1.131.015Ft, Álmos utca aszfaltozása 2.540.000Ft.

**Lukáts Gábor PB elnök**

Van-e kérdés, hozzászólás, javaslat? Mivel nincs, ezért felteszem szavazásra, ki az, aki elfogadásra javasolja a Litér Község Önkormányzata Képviselő-testület fele, Litér Község Önkormányzatának 2020. évi költségvetésének első módosítását.

*A Pénzügyi, Gazdasági és Településfejlesztési Bizottság 7 igen szavazattal elfogadja*

**25/2020.(VI.25) PB határozat**

A Pénzügyi, Gazdasági és Településfejlesztési Bizottság 7 igen szavazattal elfogadásra javasolja Litér Község Önkormányzata Képviselő-testület fele a Litér Község Önkormányzatának 2020. évre vonatkozó költségvetésének módosítását.

Határidő: azonnal

Felelős: Lukáts Gábor PB elnök

**Lukáts Gábor PB elnök**

Van-e kérdés, hozzászólás, javaslat? Mivel nincs, ezért felteszem szavazásra, ki az, aki elfogadásra javasolja a Litér Község Önkormányzata Képviselő-testület fele, Litéri Közös Önkormányzati Hivatal 2020. évi költségvetésének első módosítását.

*A Pénzügyi, Gazdasági és Településfejlesztési Bizottság 7 igen szavazattal elfogadja*

**26/2020.(VI.25) PB határozat**

A Pénzügyi, Gazdasági és Településfejlesztési Bizottság 7 igen szavazattal elfogadásra javasolja Litér Község Önkormányzata Képviselő-testület fele a Litéri Közös Önkormányzati Hivatal 2020. évre vonatkozó költségvetésének módosítását.

Határidő: azonnal

Felelős: Lukáts Gábor PB elnök

**Lukáts Gábor PB elnök**

Van-e kérdés, hozzászólás, javaslat? Mivel nincs, ezért felteszem szavazásra, ki az, aki elfogadásra javasolja a Litér Község Önkormányzata Képviselő-testület fele, Litér Község Önkormányzatának 2020. évre a költségvetési rendeletét 971.966.443 forint kiadási és bevételi főösszeggel.

*A Pénzügyi, Gazdasági és Településfejlesztési Bizottság 7 igen szavazattal elfogadja*

**27/2020.(VI.25) PB határozat**

A Pénzügyi, Gazdasági és Településfejlesztési Bizottság 7 igen szavazattal elfogadásra javasolja Litér Község Önkormányzata Képviselő-testület fele a Litér Község Önkormányzatának 2020. évre vonatkozó módosított költségvetési rendeletét 971.966.443Ft bevételi é kiadási főösszeggel.

Határidő: azonnal

Felelős: Lukáts Gábor PB elnök

**3.) Napelemes rendszerek felülvizsgálata**

Előadó: Varga Mihály polgármester

**Lukáts Gábor PB elnök**

Az harmadik napirendi pont a napelemes rendszerek felülvizsgálata

Van-e szóbeli kiegészítés?

**Bencze Éva jegyző**

Litér Község Önkormányzatának az Új Széchenyi Terv Környezet és Energia Operatív Program támogatási rendszeréhez 2014. szeptember hó 2. napján benyújtott és elnyert fotovoltaikus fejlesztés tárgyú pályázatának keretében kiépítésre kerültek a napelemes rendszerek, az inverterek 5 éves garanciája hamarosan lejár, így a kivitelező megkereste önkormányzatunkat, hogy esedékessé vált egy felülvizsgáló szerviz elvégzése, amely négy intézményre vonatkozik. A szerviz azt a célt szolgálja, hogy megbizonyosodjunk a rendszer optimális működéséről, felderítésére kerüljenek az esetleges problémák, amelyek teljesítménycsökkenéshez vezethetnek. A napelemes rendszer minden elemére kiterjedő komplett rendszervizsgálat díja 40.000 Ft + ÁFA, azaz bruttó 50.800 Ft intézményenként.

**Lukáts Gábor PB elnök**

Van-e kérdés, hozzászólás, javaslat? Mivel nincs, ezért felteszem szavazásra, ki az, aki elfogadásra javasolja a Litér Község Önkormányzata Képviselő-testület fele, a négy intézmény napelemes rendszereinek felülvizsgálatát bruttó 203.200Ft összeggel a tartalék terhére.

*A Pénzügyi, Gazdasági és Településfejlesztési Bizottság 7 igen szavazattal elfogadja*

**28/2020.(VI.25) PB határozat**

A Pénzügyi, Gazdasági és Településfejlesztési Bizottság 7 igen szavazattal elfogadásra javasolja Litér Község Önkormányzata Képviselő-testület fele a Közös Önkormányzati Hivatal, a Csivitelő Óvoda és Bölcsőde, az Litéri Református Általános Iskola és a konyha orvosi rendelő napelemes rendszereinek felülvizsgálatát bruttó 203.200Ft összeggel a tartalék terhére.

Határidő: azonnal

Felelős: Lukáts Gábor PB elnök

**4.) Napközis Erzsébet tábor**

Előadó: Varga Mihály polgármester

**Lukáts Gábor PB elnök**

A negyedik napirendi pont az Erzsébet tábor

Van-e szóbeli kiegészítés?

**Lugossy Zsuzsanna művelődésszervező**

Az Erzsébet a Kárpát-medencei Gyermekekért Alapítvány pályázatot írt ki Napközis Erzsébet-tábor felhívással. A pályázatot beadtuk és 2020.06.23-án értsültünk a táborozási szolgáltatásra elnyert összegről. Két turnusra 2020.06.29-2020.07.03, és 2020.07.06-2020.07.10. összesen 914.400Ft összeget nyert Önkormányzatunk. A pályázati kiírásban két kísérő részére 25.000Ft /fő összegű CBA hidegétkezési utalványt biztosít a program. Szükség van további kísérőkre is, akik résére nem biztosítanak semmilyen ellátást. A további kísérők részére kérném a testületet biztosítson 20-20 ezer Ft vásárlási utalvány és minden költséget fedezzen.

**Dr. Gyurika István Gábor PB tag**

A segítők részére mindenképpen az ellátási és költségeket biztosítani kell, teljesen egyetértek a 20.000Ft összegű utalvánnyal is, ha kell a tisztelte díjamat is felajánlom.

**Horváthné Németh Erzsébet PB tag**

Én is így gondolom, ők ne maradjanak ki sem a programokból, sem az étkezésből.

Én is felajánlom a tisztelet díjamat.

**Lukáts Gábor PB elnök**

Van-e kérdés, hozzászólás, javaslat? Mivel nincs, ezért felteszem szavazásra, ki az, aki elfogadásra javasolja a Litér Község Önkormányzata Képviselő-testület fele, a két turnusra 2 fő 20.000Ft/fő értékű azaz 80.000Ft és a további költségekre 100.000Ft elkülönítését a tartalék terhére.

*A Pénzügyi, Gazdasági és Településfejlesztési Bizottság 7 igen szavazattal elfogadja*

**29/2020.(VI.25) PB határozat**

A Pénzügyi, Gazdasági és Településfejlesztési Bizottság 7 igen szavazattal elfogadásra javasolja Litér Község Önkormányzata Képviselő-testület fele az Erzsébet Tábor költségeire bruttó 180.000Ft összeg elkülönítését a tartalék terhére, amely fedezi 4 fő utalványát és költségei.

Határidő: azonnal

Felelős: Lukáts Gábor PB elnök

**5.) Döntés a Civil szervezetek programjainak támogatásáról**

Előadó: Varga Mihály polgármester

**Lukáts Gábor PB elnök**

Az ötödik napirendi pont a Civil szervezetek programjainak támogatása.

Van-e szóbeli kiegészítés?

**Varga Mihály polgármester**

Litér Község Önkormányzata 2020. évben pályázatot írt ki a Civil Szervezetek Programjainak támogatására. A költségvetésben rendelkezésre álló összeg társadalmi szervezetek részére 3.000.000Ft, egyházaknak 400.000Ft. A benyújtási határidő 2020.03.16. 15-óra volt.

A felhívásra beérkezett pályázatokat a vészhelyzet kihirdetése miatt nem tudtuk elbírálni.

Apályázók köre azonos az előző évekkel, kivéve a Litéri Fiatalok Egyesülete. Nagyon örülök a szerveződésnek. A Litéri Sport Egyesület részletes programjának elsődleges célja a labdarúgó bajnokság megszervezése, az ehhez szükséges eszközök biztosítása.

**Bencze Éva jegyző**

Ismertetem a pályázatok céljait és a pályázati összegeket a kiküldött mellékleteknek megfelelően.

**Balogh László PB tag**

A labdarúgás nagy összegeket felemészt, a mezek, az eszközök a rendezvények. Ez az összeg csak a kezdeti induláshoz talán elegendő. Ha elkezdjük támogatni és feljutnak a bajnokságba már nem léphetünk vissza folyamatosan támogatnia kell az önkormányzatnak. Ha segítségre van szükségük szívesen segítek, de javaslom állítsanak össze egy részletes költség kalkulációt.

**Lukáts Gábor PB elnök**

Ha tőlük kérünk részletes költség kalkulációt, akkor az összes pályázatot benyújtott szervezettől kérni kell, a részletes programhoz költségeket határozzanak meg, valamint vizsgálják felül a kialakult helyzet miatt.

**Lukáts Gábor PB elnök**

Van-e kérdés, hozzászólás, javaslat? Mivel nincs, ezért felteszem szavazásra, ki az, aki elfogadásra javasolja a 2020. évi Civil Szervezetek programjainak támogatása napirendi pont döntésének elhalasztását, részletes költség kalkuláció benyújtását kérjük a pályázóktól és a pontos célokat vizsgálják felül a vészhelyzet miatt.

*A Pénzügyi, Gazdasági és Településfejlesztési Bizottság 7 igen szavazattal elfogadja*

**30/2020.(VI.25) PB határozat**

A Pénzügyi, Gazdasági és Településfejlesztési Bizottság 7 igen szavazattal elfogadta a Civil Szervezetek Programjainak támogatásáról szóló döntés elhalasztását azzal a javaslattal, hogy részletes költség kalkuláció benyújtását kérjük a pályázóktól és a pontos célokat vizsgálják felül a vészhelyzet miatt.

Határidő: azonnal

Felelős: Lukáts Gábor PB elnök

**6.) Település fejlesztéssel és beruházásokkal kapcsolatos tájékoztatás**

a) Veszprém – Balaton 2023. Kultúrák fővárosa Magtár épület

b) Litéri Református Általános Iskola épületének felújítása-bővítése

c) Litéri főzőkonyha bővítés, belső átalakítás

d) Önkormányzati feladatellátást szolgáló fejlesztések támogatása 2020.

**a) Veszprém – Balaton 2023. Kultúrák fővárosa Magtár épület**

**Lukáts Gábor PB elnök**

A hatodik napirendi pont a. pontja Veszprém-Balaton 2023.

Felkérem Szedlák Attilát, ismertesse a napirendhez kapcsolódó településünket érintő fejlesztési és program lehetőséget.

**Szedlák Attila**

Köszöntök mindenkit, köszönöm, hogy a Magtár épületével kapcsolatos kérdéskör napirendre került. Korábban, amikor a Veszprém 2023. -as program elindult, akkor mi is Litér is az elsők között volt, aki azt mondta, hogy csatlakozni szeretne ehhez a programhoz, hiszen, ha kultúráról beszélünk, akkor Litér nem maradhat ki ezekből a programokból. Ha már európai kulturális főváros lett Veszprém, akkor Litér települést alanyi jogon be is veszik a teljes programba. Az alanyi jog azt jelenti, hogy amennyiben a kormányülésen elfogadják az ötven milliárd forintos keret, akkor Litér is benne van és nem kell külön pályázni.

Az előző képviselő-testülettel, valamint a Kulturális Egyesülettel korábban arról beszéltünk, hogy Litér a néptáncával egyetembe egy olyan kulturális eseménysorozatot nyújtanánk 2023-ban, ami méltó lehet az európai kulturális programsorozatban és emellett pedig célunk az lenne, hogy a Kulturális Egyesületnek egy önálló intézményt biztosítsunk a Magtár épületében.

A jelenlegi képviselő-testületnek dönteni kellene, hogy a kínált lehetőséggel élni fog, vagy nem.

Ezzel a lehetőséggel kötelezettségek is járnak, ilyen kötelezettség eső körben az előfinanszírozás. Ez az engedélyes tervek előkészítésére vonatkozik. Az engedélyes tervek tekintetében felvettem a kapcsolatot azzal a tervezővel, aki annak idején is már megtervezte a Magtár épületének kialakítását, amit akkor még tájháznak szerettünk volna. Az engedélyes tervre a tervező ajánlata bruttó 7,5 millió forint. Én abban bízom, hogy annyit megér a képviselő-testületnek és a falunak, hogy ebben a programban részt tud venni, és akkor az összes többi beruházás és programköltséget teljes mértékben állni fogja a 2023-as programsorozat.

A program megvalósításáról még annyit, hogy egy együttműködési megállapodást kell kötni kell Veszprém városával, valamint a Kulturális Egyesülettel. Amennyiben ez elkészül, akkor az ingatlant bérbe adja az Önkormányzat az Egyesületnek, így az áfa visszaigényelhető. Működés tekintetében az adott évben mikor a programok történnek egy az egyben finanszírozza a programsorozat a működési költségeket.

A kérdés az, hogy a képviselő-testület akar-e ebben a megközelítőleg 250 millió forintos programban részt venni?

**Balogh László pü tag**

Ez nagyon jól hangzik és bízom benne, hogy jó is lesz, ha ez a 250 millió forint beépül a Magtárba. Ezzel nyilván az épület átalakul, és több funkciója is lesz.

**Szedlák Attila**

Alapvetően igen, de a funkciót nagymértékben a Kulturális Egyesület fogja kitölteni.

**Balogh László pü tag**

2023-ra ez a program. Később ki fogja üzemeltetni? 2024-2028-ban folyamatosan az Egyesület fogja működtetni ezt az épületet? Van valami további kötelesség?

**Szedlák Attila**

Igen, van fenntartási kötelezettsége, ahogy minden pályázatnak, itt nagyjából 3-5 év.

**Balogh László pü tag**

Ahhoz, hogy ez a rendszer működjön, kinek lesz a költsége? Önkormányzatnak vagy az Egyesületnek? Nyilván itt azt értem, hogy a következő 10 évben is legyen ennek hozadéka.

**Szedlák Attila**

Én 17 év alatt megtapasztaltam, hogy a kultúrháznál sokszor az a probléma, hogy mindig a Zöldág foglalja el a helyiséget, így most azt gondolom, hogy ezzel a pályázattal a kultúrház is szabaddá válik, igy a településüzemeltetés szempontjából a fiatalok számára is jobban kihasználhatóvá válik. Azt gondolom, hogy a Zöldágnál soha nem volt probléma, hogy milyen programsorozatot tudjon betervezni. A néptánc mindig is érték volt a településnek. Az épületet úgy kell kialakítani, hogy a fenntartási költség minél kevesebb legyen, azaz olyan fűtési és világítási rendszer legyen benne, ami önmaga fogja megtermelni az energiát. Helyi védettség tekintetében nem változik az épület. Nem változik a magtár jellege.

**Auerbach János képviselő**

Ez most egy próbaterem lesz? Kamaraterem? Nagy térnél színpad lesz?

**Csiszárné Baranyai Anita**

A nagy tér megmarad, síkban levő tér lesz galériával. ez egy központ rész.Bal oldalon két szint van, sőt még a teteje is, azokat szeretnénk közösségi tereknek meghagyni, egy galériával. A színpadot igénylő előadások mindenképp a művelődési házban lenne megtartva. Az alsó részbe kerülne vizesblokk, valamint az lenne a népi hagyományok tere.

**Heffler Gáborné képviselő**

Hány négyzetméter az épület? Nem lesz ez kicsi?

**Szedlák Attila**

Nagyjából 250 m2 az alsó szint ehhez jön még a felső.

Ha vissza tudunk esetleg jönni már konkrét javaslattétellel, akkor azt kellene átgondolni a képviselő-testületnek, hogy az ott levő funkció, ami most jelen pillanatban van azzal mit tud kezdeni. A különböző falugondnoksági eszközök, amik ott vannak azokról előbb utóbb dönteni kell hol helyezi el az önkormányzat.

A kormánydöntést követően szeretném újra előterjeszteni a fejlesztési elképzelést a Veszprém 2023-ra.

**b) Litéri Református Általános Iskola épületének felújítása-bővítése**

**Lukáts Gábor PB elnök**

Az hatodik napirendi pont b. pontja a Litéri Református Általános Iskola épületének felújítása, bővítése.

Felkérem Gyenes Viktor igazgató urat ismertesse az elképzeléseket.

**Gyenes Viktor Litéri Református Általános Iskola igazgatója**

Köszönöm a meghívást. Bemutatom Kovács József tervező urat, aki elkészítette a beruházási programtervet. A projektoron szeretném ezt bemutatni, melyek az iskola felújításáról és bővítéséről készültek

**Auerbach János képviselő**

Látványterveket láttuk, viszont szeretnénk a költségekről is tájékoztatót.

**Gyenes Viktor Litéri Református Általános Iskola igazgatója**

Átadnám a szót Kovács József tervező úrnak.

**Kovács József tervező**

Ezen a szinten még csak egy költségbecslésről tudunk beszélni. Tételes költségvetéshez az építési engedély szükséges. Nagyjából 174 milliós beruházásról kell beszélni.

**Lukáts Gábor PB elnök**

Ez mekkora önrésszel vagy forrással lehet megvalósítani, vagy pályázat létezik erre, mennyivel kell az Önkormányzatnak ehhez hozzájárulni, illetve az Egyház részéről milyen költséggel járulnak hozzá? Később ez kinek a vagyona lesz?

**Gyenes Viktor Litéri Református Általános Iskola igazgatója**

Én úgy gondolom, hogy itt több forrást kell megkeresni. Egyrészről elmondtuk már korábbi testületi ülésen, hogy rendelkezünk saját forrással, amit nyilván erre a célra szeretnénk fordítani amennyiben az Önkormányzat ehhez partner. Pályázat jelenleg tudomásom szerint erre a célra nincs. Tulajdonjog kérdés tekintetében úgy gondolom, hogy aki amennyit beletesz annyival megy tovább. Van egy köznevelési megállapodás a fenntartó és az Önkormányzat között, ennek a köznevelési megállapodásnak kell egy kiegészítését, illetve akár egy vagyon megújítását ehhez kapcsolódva a tulajdonrész százalékos megosztását belefoglalni nyilván a beruházás és az új építés tekintetében.

**Lukáts Gábor PB elnök**

Azt lehet tudni, hogy az egyház részéről mekkora ez az összeg?

**Gyenes Viktor Litéri Református Általános Iskola igazgatója**

Várjuk meg a pontos adatokat, mivel ez most egy becslés gyakorlatilag.

**Lukáts Gábor PB elnök**

Polgármester úrtól kérdezném, hogy lát-e valamilyen forrást erre? Illetve, ha nincs rá forrás, mi a másik megoldás?

**Varga Mihály polgármester**

A jövőben tárgyalok Kontrát Károly államtitkár úrral, aki személyesen érkezik a hivatalba 2020. július 3-án. Kérdésem, hogy a ráépítés hány négyzetméter?

**Kovács József építész**

Az én számolásom szerint nagyjából 350 m2.

**Lukáts Gábor PB elnök**

Van az átalakítás, annak vagy egy négyzetméter ára, van az új építés, van egy bontási költség annak is van egy négyzetméter ára. Ezeket felszorozva átlagos árral jön ki az összeg.

**Dr. Gyurika István Gábor PB tag**

Kérdésem az igazgató úrhoz, hogy látja, hogy ez összejönne külső támogatás nélkül?

**Gyenes Viktor Litéri Református Általános Iskola igazgatója**

Külső támogatás nélkül véleményem szerint nem. De optimistán állok hozzá, én látok rá esélyt, ez összejöhet. Ehhez viszont kérnék a képviselő-testülettől egy szándék nyilatkozatot, hogy az iskolaépület felújítását bővítését, amennyiben a projekt megvalósítható az önkormányzat a lehetőségiéhez mérten, de méltányosan támogatást nyújt, mivel a továbblépéshez erre szükség van.

**Dr. Gyurika István Gábor PB tag**

Javaslom, hogy adjuk ki ezt a szándéknyilatkozatot, hiszen ez a falunak az első. Lássuk azokat az összegeket, hogy később dönteni tudjunk, ha van rá lehetőség. Amennyiben a projekt megvalósítható, az Önkormányzat a költségvetésében a lehetőségeihez mérten nyújtson támogatást.

**Lukáts Gábor PB elnök**

Megkérem polgármester urat, hogy az elhangzottak alapján tegye meg határozati javaslatát.

**Varga Mihály polgármester**

Tegyünk szándéknyilatkozatot, ahogy Gyenes Viktor igazgató úr is megfogalmazta.

**Lukáts Gábor PB elnök**

Van-e kérdés, hozzászólás, javaslat? Mivel nincs, ezért felteszem szavazásra, ki az, aki elfogadja az igazgató úr által megfogalmazott szándéknyilatkozatot az alábbi tartalommal. A Litéri Református Általános Iskola épületének felújítását-bővítését az Önkormányzat lehetőségeihez mérten, de méltányosan támogatja, amennyiben a projekt megvalósítható.

*A Pénzügyi, Gazdasági és Településfejlesztési Bizottság 7 igen szavazattal elfogadja*

**31/2020.(VI.25) PB határozat**

A Pénzügyi Gazdasági és Településfejlesztési Bizottság 7 igen szavazattal elfogadásra javasolja a Képviselő-testület fele, a Litéri Református Általános Iskola épületének felújítását-bővítését. Amennyiben a projekt megvalósítható, az Önkormányzat a lehetőségeihez mérten, de méltányosan nyújt támogatást.

Határidő: azonnal

Felelős: Lukáts Gábor PB elnök

**c) Litéri főzőkonyha bővítés, belső átalakítás**

**Lukáts Gábor PB elnök**

Az hatodik napirendi pont c. pontja a Litéri főzőkonyha bővítés, belső átalakításával kapcsolatos pont. Felkérem Bencze Éva jegyző asszonyt, hogy ismertesse a napirenddel kapcsolatos jelenlegi helyzetet.

**Bencze Éva jegyző**

Tájékoztatom a testületet, hogy elkészült a főzőkonyha átalakításával kapcsolatos terv. A tervező elkészített egy költségkalkulációt ahhoz a kiviteli tervhez, ami most jelen pillanatban a képviselő-testület előtt van. További egyeztetések szükségesek még a tervezővel, de nem az építészeti terv tekintetében. A konyhatechnológus lett felkérve, hogy legyen szíves pontosítani, hogy a VP pályázati eszközt és a meglévő eszközöket hogyan tudjuk összehozni. A másik kérdés pedig az, hogy miért került bele a rendszerbe mirelit hűtőszekrény. A tervező szintén egyeztetni fog a konyhatechnológussal, és később újra egyeztetünk. Februárban az volt a probléma, hogy az eredetileg benyújtott pályázat nem tartalmazta a szellőztető berendezést. Arról volt szó végig, hogy van az önkormányzat költségvetésében egy 5 millió forintos összeg, a szellőztető berendezésre. Ahogy elindultak a további egyeztetések kihirdették a vészhelyzetet, és onnantól leállt a projekt. Sajnos azt látom, hogy még a mai napig is olyan problémák vannak az egyeztetések tekintetében, ami miatt azt gondolom, hogy óvatosan mondanám ki azt a költségkalkulációt, amit ez alapján a terv alapján megküldött a tervező. Miután látta a képviselő-testület, hogy van benne egy mirelit kamra, amiről jelen pillanatban nem tudjuk miért lett tervezve, azt is látjuk, hogy van egy tároló is, ami vélhetőleg a szellőzéstechnikának a része lehet. Ott tartunk, hogy a kiviteli tervet mindenképpen tovább kell vinni konyhatechnológiai szempontból, de a fő volumen még mindig a szellőző berendezés problémája.

**Szőnyegh Imre György alpolgármester**

Tájékoztatom a bizottságot, hogy egyeztettem én is egy másik konyhatechnológussal, aki elmondta, hogy komolyabb hotelek éttermeibe szerelnek fel ilyen szellőztető rendszert, és ez ide a főzőkonyhába teljesen felesleges.

**Heffler Gáborné PB tag**

Nem értem, hogy miért van két terv. Mi elmondtuk mit szeretnénk, ahhoz képest készült egy másik. Miért nem jó az első terv, amiről februárban tárgyaltunk.

**Lukáts Gábor PB elnök**

Van-e kérdés, hozzászólás, javaslat? Mivel írásos, illetve szóbeli határozati javaslat polgármester úr részéről nem fogalmazódott meg, ezért az itt elhangzottak alapján felteszem szavazásra, ki az, aki elfogadásra javasolja a képviselő-testület fele a Litéri főzőkonyha bővítés, belső átalakítás tárgyában, hogy a februárban elfogadott terveket, melyet az ott dolgozók jónak találtak, és NÉBIH is elfogadta, vizsgálja felül, és erről készítsen a tervező egy szakmailag, műszakilag alátámasztott tervet. A jelenleg kiépített szellőztető berendezés felülvizsgálatát végeztesse el a polgármester, annak érdekében, hogy a berendezés javítható-e, ha igen mennyibe kerül. Továbbá, ha nem javítható akkor terjesszen elő egy új műszaki tartalomnak megfelelő szellőztető rendszert. Ennek megfelelően készüljön egy árazatlan költség kiírás, ami a tervezői kiírással együtt majd a kivitelezői pályázatnak megfelelő.

*A Pénzügyi, Gazdasági és Településfejlesztési Bizottság 7 igen szavazattal elfogadja*

**32/2020.(VI.25) PB határozat**

A Pénzügyi Gazdasági és Településfejlesztési Bizottság 7 igen szavazattal javasolja a Képviselő-testület fele, a Litéri főzőkonyha bővítés, belső átalakítás tárgyában, hogy a februárban elfogadott terveket, melyet az ott dolgozók jónak találtak, és a NÉBIH is elfogadta, vizsgálja felül, és erről készítsen a tervező egy szakmailag, műszakilag alátámasztott tervet. A jelenleg kiépített szellőztető berendezés felülvizsgálatát végeztesse el a polgármester, annak érdekében, hogy a berendezés javítható-e, ha igen mennyibe kerül. Továbbá, ha nem javítható akkor terjesszen elő egy új műszaki tartalomnak megfelelő szellőztető rendszert. Ennek megfelelően készüljön egy árazatlan költség kiírás, ami a tervezői kiírással együtt majd a kivitelezői pályázatnak megfelelő.

Határidő: azonnal

Felelős: Lukáts Gábor PB elnök

**d)** **Önkormányzati feladatellátást szolgáló fejlesztések támogatása 2020.**

**Lukáts Gábor PB elnök**

Az hatodik napirendi pont d. pontja az Önkormányzati feladatellátást szolgáló fejlesztések támogatása 2020.

Felkérem Bencze Éva jegyző asszonyt, hogy ismertesse a napirenddel kapcsolatos jelenlegi pályázati lehetőségeket.

**Bencze Éva jegyző**

A tavalyi évben benyújtottunk egy pályázatot, melyben kiírásra került az önkormányzati hivatalfejlesztés. Ebben elsősorban az épület homlokzati hőszigetelése, és a homlokzati nyílászáróknak a cseréje szerepel. Erre van egy nyertes pályázatunk 29 480 000 Ft összegben. Most az idei évben újra kiírták a pályázatokat önkormányzati feladatellátás szolgáló fejlesztések célra. Több prioritás is van. Ki kell választani azt, amire szeretnénk pályázni. A kiküldött táblázatban látható mikre lehet benyújtani a pályázatot. El kellene dönteni, hogy akarunk pályázni, amennyiben igen, melyik intézményi fejlesztési célra. Annyit még szeretnék elmondani, hogy a hivatal fejlesztésénél az előzőleg benyújtott pályázatkor készültek már felmérések, a homlokzati szigetelés és a homlokzati nyílászárókon felül az épületnek a szigetelése, a tetőszerkezeti oldalról is elég rossz állapotban van. Ehhez még hozzájönne a víz elvezetési probléma kör is. Nagyságrendileg ez a tavalyi számok alapján 30 milliós költségre lehet számítani. A megnyert pályázatot december 31-ig meg kell valósítani, ami azt jelenti lassan neki kell állni a megpályáztatásra, hogy ebben az évben neki tudjon állni a kivitelező, vagy kérhetünk határidő módosítást 2021-re. Másik megoldás, hogy benyújtunk egy újabb pályázatot, új forrást szerezni, és megcsináltatjuk a hivatalt. A pályázatoknál látható, hogy az adóerő képesség jelentős, ezért, ha a 30 millióra pályázunk 75% -os támogatottságot kapunk, tehát mindenképpen önrészt kell hozzá biztosítani.

Másik szintén a költségvetés soraiban látható, ez pedig a Templom utca járdafelújítása. Ahhoz, hogy tovább tudjuk menni, árajánlatokat kell bekérni. Egy előzetes költségkalkulációt kért be polgármester úr egy cégtől, ami alapján kijött egy összeg. El kell dönteni, hogy ez a pályázatot erre az összegre benyújtsuk-e vagy sem. Ha benyújtjuk a járda felújításra, ott láthatja a bizottság, hogy 65%-os a támogatottságot lehet kapni, a többi szintén önrész. Itt konkrétan az előzetes felmérések alapján a Templom utca járda felújítás várható költsége bruttó 8.606.536, -Ft ebben az esetben a tartalékból 3.012.228, - Ft-ot kell vállalni a pályázat benyújtásakor. A kötelező dokumentumok elkészítésére tervezőt kell megbízni és a műszaki tartalom elkészítésére műszaki ellenőrt is ki kell választani. Erre kérünk ajánlatot, amennyiben a testület dönt a pályázat beadásáról.

**Heffler Gáborné PB tag**

Javaslom, hogy használjuk ki a pályázati maximum 20 milliós lehetőséget, ezért mérjük fel a Táncsics Mihály utca felső járdájának a felújítását is. Polgármester úr intézkedjen a teljes felmérésről és rendkívüli ülést hívjon össze.

**Lukáts Gábor PB elnök**

Van-e kérdés, hozzászólás, javaslat? Mivel nincs, ezért felteszem szavazásra, ki az, aki elfogadásra javasolja, hogy nyújtsuk be a pályázatot, Magyarország 2020. évi központi költségvetéséről szóló 2019. évi LXXI. törvény 3. melléklet II. 2. pont a), b) és c) pontok szerinti „*Önkormányzati feladatellátást szolgáló fejlesztések támogatására*” tárgyú pályázati kiírás „*Belterületi utak, járdák, hidak felújítása*” alcélra, de előtte mérjük fel a Templom utca járda mellett a Táncsics Mihály utca felső járdájának is a várható kivitelezői költségeit.

Igy együtt terjessze be a bizottság fele új tárgyalásra.

*A Pénzügyi, Gazdasági és Településfejlesztési Bizottság 7 igen szavazattal elfogadja*

**33/2020.(VI.25) PB határozat**

A Pénzügyi Gazdasági és Településfejlesztési Bizottság 7 igen szavazattal javasolja a Képviselő-testület fele, hogy nyújtsuk be a pályázatot, Magyarország 2020. évi központi költségvetéséről szóló 2019. évi LXXI. törvény 3. melléklet II. 2. pont a), b) és c) pontok szerinti „*Önkormányzati feladatellátást szolgáló fejlesztések támogatására*” tárgyú pályázati kiírás „*Belterületi utak, járdák, hidak felújítása*” alcélra, de előtte mérjük fel a Templom utca járda mellett a Táncsics Mihály utca felső járdájának is a várható kivitelezői költségeit.

Igy együtt terjessze be a bizottság fele új tárgyalásra.

Határidő: azonnal

Felelős: Lukáts Gábor PB elnök

**7.) Vegyes ügyek**

**Lukáts Gábor PB elnök**

Megkérdezem van-e valakinek egyéb hozzászólása a vegyes ügyekhez, ha nincs több hozzászólás, a bizottsági ülést 18.25-kor lezárom

Lukáts Gábor Heffler Gáborné

 PB elnök bizottsági tag